CELEX: 
Language: hu
Date: 2017-12-15 00:00:00
Title: A BIZOTTSÁG VÉGREHAJTÁSI HATÁROZATA egyes károsítók Unióba történő behurcolásának megelőzése céljából bizonyos harmadik országokból származó növények és hibridjeik termésének szállítására, tárolására és feldolgozására vonatkozó feltételek megállapításáról

A BIZOTTSÁG VÉGREHAJTÁSI HATÁROZATA
            
            
               (2017.12.15.)
            
            
               egyes károsítók Unióba történő behurcolásának megelőzése céljából bizonyos harmadik országokból származó növények és hibridjeik termésének szállítására, tárolására és feldolgozására vonatkozó feltételek megállapításáról 
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre
                  1
                és különösen annak IV. melléklete A. része I. szakaszának 16.2.e) és 16.4.e) pontjára, 
            
            
               mivel:
            
            
               (1)A 2000/29/EK irányelv IV. melléklete meghatározza azokat a különleges előírásokat, amelyeket be kell tartani a növények és növényi termékek valamely tagállamba való behozatalára és tagállamokon belüli mozgására vonatkozóan. 
            
            
               (2)Az (EU) 2017/1279 bizottsági végrehajtási irányelv
                  2
                a 2000/29/EK irányelv IV. melléklete A. részének I. szakaszát kiegészítette a 16.2.e) és 16.4.e) pontokkal. Ezek a pontok ilyen különleges előírásokat rögzítenek egyes ipari feldolgozásra szánt termések (a Citrus L., a Fortunella Swingle, a Poncirus Raf., a Microcitrus Swingle, a Naringi Adans., a Swinglea Merr. és azok hibridjeinek termése) (a továbbiakban: meghatározott termések) vonatkozásában. E pontok alapján a Bizottságnak el kell fogadnia a szóban forgó termések Unión belüli szállításának, tárolásának és feldolgozásának feltételeit. 
            
            
               (3)Annak érdekében, hogy az illetékes hivatalos szervek és a vállalkozók megfelelhessenek a meghatározott termésekre vonatkozó feltételeknek, helyénvaló e meghatározott termések Unión belüli szállítását az e termésekre vonatkozó adatok bejelentéséhez kötni.
            
            
               (4)A vonatkozó feltételeknek való megfelelés hatékony ellenőrzése érdekében elő kell írni, hogy a meghatározott termések Unión belüli szállítására csak a felelős hivatalos szervek felügyelete mellett kerülhet sor.
            
            
               (5)Különös feltételeket kell megállapítani a meghatározott termések ipari feldolgozására vonatkozóan, hogy biztosítani lehessen az Unió területének növényegészségügyi védelmét a károsító szervezetektől. Ezeknek a feltételeknek többek között rendelkezniük kell a létesítményekről, a hulladékról és a melléktermékekről, valamint nyilvántartás vezetéséről.
            
            
               (6)Az Unió növényegészségügyi védelmének és – szükség esetén – a tárolási tevékenység ellenőrzésének biztosítása érdekében a meghatározott terméseket a létesítmény helye szerinti tagállam által e célra jóváhagyott, nyilvántartásba vett létesítményben kell tárolni oly módon, hogy megelőzhető legyen a meghatározott szervezetek elterjedésének esetleges kockázata. A tárolásra vonatkozóan különös feltételeket kell megállapítani, hogy biztosítani lehessen e termékek hatékony nyomonkövethetőségét, a szóban forgó tevékenység ellenőrzését, valamint az Unió területének növényegészségügyi védelmét.
            
            
               (7)Mivel a tagállamoknak az (EU) 2017/1279 irányelvnek való megfeleléshez szükséges nemzeti rendelkezéseiket 2018. január 1-jétől kell alkalmazniuk, e határozatot ugyanattól a naptól kell alkalmazni.
            
            
               (8)Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
            
               ELFOGADTA EZT A HATÁROZATOT: 
            
            
               1. cikk
               Tárgy
            
            
               Ez a határozat – a 2000/29/EK irányelv IV. melléklete A. része I. szakaszának 16.2.e) és 16.4.e) pontja alkalmazásában – meghatározza a harmadik országból származó Citrus L., Fortunella Swingle, Poncirus Raf., Microcitrus Swingle, Naringi Adans. és Swinglea Merr., valamint azok hibridjei terméseinek szállítására, tárolására és feldolgozására vonatkozó feltételeket.
            
            
               2. cikk
               Fogalommeghatározások
            
         
         
            
               E határozat alkalmazásában:
            
            
               a)„meghatározott szervezetek”: Phyllosticta citricarpa (McAlpine) Van der Aa, Xanthomonas citri pv. citri és Xanthomonas citri pv. aurantifolii.
            
            
               b)„meghatározott termések”: a harmadik országból származó Citrus L., Fortunella Swingle, Poncirus Raf., Microcitrus Swingle, Naringi Adans. és Swinglea Merr., valamint hibridjeinek termése.
            
            
               3. cikk
               A meghatározott termések Unión belüli szállítása
            
            
               (1)A meghatározott termések csak akkor szállíthatók az Unión belül, ha az importőr az egyes tárolóeszközökre vonatkozó adatokat bejelentette a beléptetési pont helye szerinti tagállam – és adott esetben a meghatározott termések ipari feldolgozása helye szerinti tagállam – illetékes hivatalos szervének.
            
            
               A bejelentésnek tartalmaznia kell az alábbi információkat:
            
            
               a)a meghatározott termések mennyisége,
            
            
               b)a tárolóeszközök azonosító száma;
            
            
               c)a behozatal várható időpontja és az Unióba való belépés helye;
            
            
               d)a 4. cikkben említett létesítmények neve, címe és helye.
            
            
               (2)Az importőrök a szóban forgó bejelentésben bekövetkezett változásokról – amint azok ismertté válnak – tájékoztatják az (1) bekezdésben említett illetékes hivatalos szerveket.
            
            
               (3)A meghatározott termések csak abban az esetben szállíthatók az Unióba való belépés helye szerinti tagállamtól eltérő tagállamba, ha az érintett tagállamok illetékes hivatalos szervei ehhez hozzájárultak.
            
            
               (4)A meghatározott terméseket késlekedés nélkül közvetlenül a 4. cikkben említett feldolgozó létesítménybe, illetve az 5. cikkben említett raktározási létesítménybe kell szállítani. A meghatározott termések szállítása a szállítás helye szerinti tagállam illetékes hivatalos szervének felügyelete mellett történik.
            
            
               (5)Az e cikknek való megfelelés érdekében a szállítás által érintett tagállamok együttműködnek egymással.
            
            
               4. cikk
               A meghatározott termések feldolgozására vonatkozó követelmények
            
            
               (1)A meghatározott termések feldolgozására olyan területen lévő létesítményben kerül sor, ahol nem foglalkoznak ilyen termések termesztésével. A hivatalosan bejegyzett létesítménynek rendelkeznie kell a létesítmény helye szerinti tagállam illetékes hivatalos szerve által erre a célra kiadott engedéllyel.
            
            
               (2)A meghatározott termések hulladékát és melléktermékeit a feldolgozás helye szerinti tagállamon belüli olyan területen kell felhasználni vagy megsemmisíteni, ahol nem foglalkoznak ilyen termések termesztésével.
            
            
               (3)A hulladék és melléktermék megsemmisítése a meghatározott termések feldolgozási helye szerinti tagállam illetékes hivatalos szerve által jóváhagyott módszer alkalmazásával, a hivatalos szerv felügyelete mellett és oly módon történik, hogy megelőzhető legyen a meghatározott szervezetek elterjedésének esetleges kockázata.
            
            
               (4)A feldolgozó legalább három évig nyilvántartja a feldolgozott meghatározott terméseket, és e nyilvántartást kérésre a feldolgozás helye szerinti tagállam illetékes hivatalos szervének a rendelkezésére bocsátja. A nyilvántartás tartalmazza a tárolóeszközök számát és megkülönböztető jelzéseit, az átvett meghatározott termések mennyiségét, valamint a hulladék és a melléktermékek mennyiségét, illetve felhasználásuk vagy megsemmisítésük módjának részletes leírását.
            
            
               5. cikk
               A meghatározott termések tárolására vonatkozó követelmények
            
         
         
            
               (1)Amennyiben a meghatározott termések nem kerülnek azonnal feldolgozásra, a létesítmény helye szerinti tagállam illetékes hivatalos szerve által erre a célra kiadott engedéllyel rendelkező és nyilvántartásba vett létesítményben tárolandók.
            
            
               (2)A meghatározott termések egyes tételeinek egyenként azonosíthatóknak kell maradniuk.
            
            
               (3)A meghatározott termések tárolása oly módon történik, hogy megelőzhető legyen a meghatározott szervezetek elterjedésének esetleges kockázata.
            
            
               6. cikk
               Az alkalmazás kezdőnapja
            
            
               Ezt a határozatot 2018. január 1-jétől kell alkalmazni.
            
            
               7. cikk
               Címzettek
            
            
               Ennek a határozatnak a tagállamok a címzettjei.
            
            
               Kelt Brüsszelben, -án/-én. 2017.12.15.
            
            
               
                     a Bizottság részéről
               
               
                     Vytenis ANDRIUKAITIS
                     a Bizottság tagja 
               
               
            
            
                     
                        
                           
                     
                  
               
         
         
            
                  
                     (1)
                  
                        HL L 169., 2000.7.10., 1. o.
               
               
                  
                     (2)
                  
                        A Bizottság (EU) 2017/1279 végrehajtási irányelve (2017. július 14.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK tanácsi irányelv I–V. mellékletének módosításáról
                     (HL L 184., 2017.7.15., 33. o.).